Tarptautinė diena prieš homofobiją, bifobiją ir transfobiją
Tarptautinė diena prieš homofobiją, transfobiją ir bifobiją arba Tarptautinė kovos su homofobija, transfobija ir bifobija diena – kasmet gegužės 17 d. minima diena, kurios tikslas – koordinuoti tarptautinius renginius, kurie didina informuotumą apie LGBT teisių pažeidimus ir skatina domėtis LGBT teisių veikla visame pasaulyje. 2016 m. minėjimai surengti daugiau nei 130 pasaulio valstybių, įskaitant Lietuvą. Lietuvoje pirmąkart minėta 2007 m. LGL surengus „Vaivorykštės dienų“ renginius. Tarptautinės dienos prieš homofobiją, kaip ji iš pradžių buvo žinoma, įkūrėjai įsteigė IDAHO komitetą, vietos bendruomenių veiksmams įvairiose šalyse koordinuoti, propaguoti šią dieną ir siekti oficialaus pripažinimo gegužės 17 dienai. Ši data pasirinkta siekiant paminėti 1990 m. Pasaulio sveikatos organizacijos sprendimą išbraukti homoseksualumą iš Tarptautinės ligų klasifikacijos sąrašo. Iniciatyvos autorius – aktyvistas iš Martinikos Liuji Žoržas Tenas. 2009 m. prie dienos pavadinimo pridėta transfobija (prieš translyčius asmenis nukreiptas smurtas ir diskriminacija). Jai daugiausia dėmesio skirta minint dieną 2009 m. Tais metais LGBT teisių gynimo organizacijų iniciatyva pradėta peticija, kurią parėmė daugiau nei 300 NVO iš 75 valstybių ir trys Nobelio premijos laureatai (Elfriede Jelinek, Françoise Barré-Sinoussi ir Luc Montagnier). 2009 m. gegužės 17 d. išvakarėse Prancūzija tapo pirma valstybe pasaulyje, nebeklasifikuojančia transseksualumo kaip ligos. 2018 m. transseksualumas pašalintas ir iš Pasaulio sveikatos organizacijos sudaryto ligų sąrašo.